ועדת הפנים והגנת הסביבה, כנסת 19, פרוטוקול מספר 259, 2014-03-19 09:00

מירי רגב: בוקר טוב לכולם, בוקר טוב לחברי הכנסת.

מירי רגב: למרות שיוזם הדיון הראשון הוא דב חנין אנחנו מתחילים את הדיון בלעדיו.

מירי רגב: הדיון הוא דיון מהיר וחשבתי לנכון לקיים אותו עוד לפני סוף המושב בגלל חשיבות הנושא הזה, משום שאנחנו עוסקים גם בסוגיית חיפה עם מפעל האמוניה שם, עשינו כבר מספר דיונים של הוועדה, כולל סיור הוועדה במפעל האמוניה ואנחנו נתעסק בזה בנפרד.

מירי רגב: אני אגיד על זה כמה דברים, אבל חשבתי שנכון להעלות את הנושא הזה לדיון עוד לפני סיום המושב.

מירי רגב: הדיון הזה הוא דיון מהיר, של מספר חברי כנסת והם, לטובת הפרוטוקול, דב חנין ותמר זנדברג.

מירי רגב: הדיון הוא בסכנה הבריאותית הסביבתית שנשקפת מהרחבת בתי הזיקוק והנפט בחיפה.

מירי רגב: זה לאור החלטת ועדת המשנה של ועדת התכנון והבנייה שאישרה את הרחבת בתי הזקוק והנפט, ללא אישור וללא פרוטוקול.

<קריאה: זה לא נכון כל כך.

מירי רגב: אני מקריאה מהדיון המהיר, אני מכבדת את חברי הכנסת.

מירי רגב: הם יפתחו את הדיון, הם יעלו את הטענות שלהם ואני מבטיחה לכם שלפני שאני אסכם את הדיון אני אתן לכל חברי הממשלה והמשרדים להביע את עמדותיהם.

מירי רגב: אני מבקשת שדב חנין יפתח את הנושא, יעלה את הבעיה ואת הפתרון שהוא חושב שנכון שהוועדה תוביל בנושא הזה.

דב חנין: תודה רבה לך, גברתי יושבת הראש.

דב חנין: עמיתיי חברי הכנסת, אורחים.

דב חנין: אנחנו עוסקים בתכנית שמציעה להרחיב את מתחם בתי הזיקוק פי שלושה.

דב חנין: במסגרת התכנית הזאת יש כמה אלמנטים.

דב חנין: אלמנט אחד הוא לגליזציה של 250,000 מטרים מרובעים של מבנים קיימים שנבנו לאורך השנים ללא היתר כחוק.

דב חנין: הדבר השני, יש אישור להקמת מבנים נוספים בשטח של 670,000 מטרים מרובעים, ללא פירוט איזה מתקנים יוקמו.

דב חנין: הנושא הזה עורר הרבה מאוד ביקורת והרבה התנגדות ציבורית, הוגשו כ-2,200 התנגדויות מקרב האזרחים ותושבי חיפה, חלק גדול מההתנגדויות האלה הן התנגדויות מקצועיות.

דב חנין: לכל המהלך הזה של הרחבת בתי הזיקוק צריך להוסיף גם את תמ"א 37/2 שעוסקת בין היתר בהנחת צינור של קונדנסייט, שזה חומרי הנוזל המזוהמים של תוצרי גז טבעי לאזור של בז"ן וכשמנתחים את המהלך הזה מבינים שהוא מתקשר לפוטנציאל של פיתוח תעשיות פטרוכימיות נוספות סביב האזור של בז"ן.

דב חנין: צריך לזכור שבז"ן הוא מפעל עם היסטוריה מזהמת במיוחד.

דב חנין: יש לו אחריות גדולה לזיהום אוויר, קרקע, נחל הקישון, מי תהום.

דב חנין: מנכ"ל בז"ן זומן, גם בשנת 2009, גם בשנת 2012-13 לשימוע עקב חריגות של עשרות אחוזים מהתקן, פליטוךת של חומרים מסוכנים.

דב חנין: בידיי יש כאן מסמך שנשלח בדצמבר 2011 לפנחס בוכריס, מנכ"ל בז"ן, מהמשרד להגנת הסביבה, מסמך שהוא התראה על גרימת זיהום אוויר חזק ובלתי סביר לפי חוק אוויר נקי.

דב חנין: אני לא אפרט אותו, הוא מסמך מאוד קשה, אבל זה לא רק זיהום אוויר, זה גם זיהום של בארות של מי שתייה, זיהום שגורם לכך שעיריית חיפה צריכה לקנות ממקורות 5.5 מיליון מטרים מעוקבים מים בכל שנה.

דב חנין: בדוח האחרון של איגוד הערים חיפה בשנת 2012 נכתב שחלה עלייה של 20% בפליטות של SO2 מבז"ן.

דב חנין: זה מזהם שנמצא קשור בעבר בסרטן ריאה במחקרים שונים.

דב חנין: התמונה הזו, גברתי יושבת הראש, מתקשרת לתמונת התחלואה הקשה שיש לנו במרחב חיפה.

דב חנין: התחלואה במרחב חיפה בסרטן, מחלות לב, מחלות כלי דם, גבוהה מהממוצע הארצי ב-23%, לפי הנתונים הרשמיים של המכון הלאומי לרישום הסרטן.

דב חנין: הסיבה לכך איננה שאנשים שחולים בסרטן פשוט אומרים 'אוקיי, חליתי, אז אני כבר אעבור לגור בחיפה', כיוון הסיבתיות הוא הפוך.

דב חנין: קודם אנשים גרים בחיפה ואז למרבית הצער הם נוטים יותר לחלות בסרטן.

מירי רגב: אתה אומר שהם לא עוברים לגור שם כדי למות.

דב חנין: בדיוק.

תמר זנדברג: אפשר לפתח את הרעיון הזה אולי, כמו מיאמי של - - -

דב חנין: כן, הלוואי מיאמי.

דב חנין: אני מיד אגיע למיאמי.

תמר זנדברג: תיירות חולי, תחלואה.

דב חנין: לדברים האלה אני רוצה להוסיף, גברתי יושבת הראש, את השריפה שהתרחשה לפני כמה שבועות במפעל גדיב בחיפה.

דב חנין: זו שריפה שהתרחשה במתחם של בתי הזיקוק.

דב חנין: היא התרחשה בתנור שמשמש לקסילן, שזה חומר בנזני.

דב חנין: הבעירה נמשכה במקום במשך שעות בשל חור שנפער בתנור, עד שהיא כובתה לחלוטין.

דב חנין: צוותי הכבאות פעלו שבע שעות כדי לצנן את ארובת המפעל ולמנוע את קריסתה.

דב חנין: מסתבר שבכל הסיפור הזה לקח שעות עד שהמומחים לרעלים וחומרים מסוכנים בכלל הגיעו לסביבה, למקום, לא ניתנו התראות מספיקות לתושבי האזור על הסכנה הגדולה שהייתה שם.

דב חנין: למרבית המזל לא נגרמו פגיעות בנפש במקרה הזה, אבל המצב היה מצב מסוכן ביותר, שרק מראה שבתי הזיקוק זה מקום מסוכן, בעייתי וקשה.

דב חנין: לכל הדברים האלה צריך לחבר את העובדה שאנחנו מדברים על מפעלים בהיקפים גדולים, עם זיהומים גדולים, עם חומרים מסוכנים, שממוקמים באזור מאוד צפוף אוכלוסין.

דב חנין: גברתי יושבת הראש בוודאי זוכרת שמדינת ישראל לא לפני שנים רבות חוותה מלחמה שבה נורו טילים למפרץ חיפה.

דב חנין: כולנו מדברים על האיום הגרעיני האירני, שהוא בוודאי דבר מסוכן, אבל אם טיל נוחת באזור של חומרים מסוכנים ושל מפעלים מסוכנים, שהוא גם אזור צפוף אוכלוסייה, אז אולי אפילו לא צריך תמיד פצצת אטום כדי לייצר נזקים איומים.

דב חנין: התמונה מתחברת לאיזה שהוא מהלך כולל של - - -

מירי רגב: דב, אני רוצה עוד לשמוע גורמים נוספים.

מירי רגב: תעבור בבקשה להמלצה שלך.

דב חנין: אני מסיים בדקה וחצי, שתכלול גם את ההמלצה.

דב חנין: כשאנחנו מחברים את זה לתכניות של הנמל החדש בחיפה, שאנחנו גם, אני מקווה, נעסוק בהם בוועדה הזו, אנחנו רואים שבעצם כל מטרופולין חיפה הולך והופך לאיזה שהוא אזור של תעשיות כבדות, של תשתיות, כל החשיבות האורבנית, החשיבה הסביבתית, את יודעת מה, גברתי יושבת הראש, אפילו החשיבה של תיאודור הרצל בספרו אלט נוילנד, שמדבר על הרצועה שבין חיפה לעכו כדבר יפה, כריביירה הפוטנציאלית של ישראל.

דב חנין: זה מה שהוא כותב.

דב חנין: כל החזון הזה, אנחנו הולכים ומתרחקים ממנו.

דב חנין: נמצאים פה גם נציגי תושבים שאני מקווה שנשמע אותם.

דב חנין: אני חושב, גברתי, שחוץ מהתנגדות ברורה והבעת עמדה של הוועדה שהיא צריכה להיות מודאגת מול כל המהלך הזה, אני הייתי מציע לך, גברתי היושבת ראש, לשקול להקים בכל הסוגיות של מפרץ חיפה איזה שהיא ועדת משנה של הוועדה שתעסוק בסוגיות האלה באופן שוטף, החל מבתי הזיקוק, עבור לחומרים המסוכנים והמפעלים המסוכנים וכלה בנמל חיפה.

דב חנין: כדאי להגיע למקום, כדאי לראות את הדברים בשטח, בסדרה של ביקורים וכדאי להוציא, כתוצאה מהתהליך הזה, המלצות מאוד ברורות וחד משמעיות שיגנו על התושבים, יגנו על הבריאות, יגנו על הסביבה ויהפכו את מפרץ חיפה למקום ראוי למגורי אדם.

מירי רגב: תודה רבה.

מירי רגב: תמר זנדברג, בבקשה.

מירי רגב: לאחר מכן נעבור לגורמים שנרשמו.

מירי רגב: לפני הממשלה אני מבקשת שבז"ן יענו על השאלות.

מירי רגב: אחרי תמר ד"ר עינת רותם.

תמר זנדברג: תודה, גברתי היושבת ראש, ותודה על ההירתמות לדיון החשוב הזה בשבוע האחרון ובאמת בלחץ הזמן.

תמר זנדברג: אני רוצה להתחיל מהחלק השני של דבריו של חברי דב חנין.

תמר זנדברג: ביום שישי שעבר השתוללה שריפה במשך 12 שעות במפעל במפרץ חיפה.

תמר זנדברג: הדיווחים על כך, המעטים מאוד, שזרמו, הראו תמונות מבהילות ומציאות מבהילה של ארובה שכמעט התמוטטה על הרבה מאוד רעלנים שפוזרו בכל האזור.

תמר זנדברג: לא צריך להכביר מילים על הסכנה, גם לבריאות הציבור, גם לסביבה וגם סכנה פיזית מפיצוץ שיכול לקרות במטרופולין שגרים בו מאות אלפי אנשים שכולל כמובן את מטרופולין חיפה והסביבה שלו, אזור הקריות.

מירי רגב: יש פה מישהו מעיריית חיפה?

דב חנין: יש חברי מועצה.

מירי רגב: טוב שהגעתם.

מירי רגב: מי אתם?

<דגנית קורן: אני עורכת דין דגנית קורן מעיריית חיפה.

ישראל חסון: מי מטבעון?

ישראל חסון: זה משפיע על טבעון יותר מאשר על חיפה.

מירי רגב: מצטערת, אני רציתי את חיפה פה.

דב חנין: הוא צודק, בגלל כיווני הרוחות.

תמר זנדברג: השריפה הזו שהייתה לכל הדעות וכל מי שיושב כאן, אנחנו שותפות ושותפים לסכנה הפוטנציאלית המאוד מאוד חמורה וחריפה שעלתה ממנה, אבל יש דבר אחד יותר חמור ממנה, וזה השקט הציבורי והתקשורתי שבו השריפה הזו עברה.

תמר זנדברג: זה ממש באמת, הייתי אומרת, מתמיה עד מסוכן שאף כלי תקשורת לא עסק בכך בהרחבה.

תמר זנדברג: כתוצאה מזה, גם זכות הציבור לדעת נמנעה וגם הסכנה הציבורית נמנעה, אז אף משרד ממשלתי לא עסק בזה, לא הקים צוות בדיקה, עסק בחקירת הנושא, לוודא שדבר כזה לא יקרה שוב וכל הנושא כאילו חמק מתחת לרדאר הציבורי והתקשורתי.

תמר זנדברג: אני רוצה לציין כאן לפרוטוקול מידע שהגיע לידיי, שהיו כלי תקשורת שהתעניינו בנושא וניסו לעסוק בו ולחץ של אינטרסים, שאולי תיכף נשמע אותם, הביא לכך שהסיפור הושתק, הוצנע ואפילו במקרה מסוים ירד משידור ברגע האחרון בגלל לחץ.

תמר זנדברג: כלומר העלמת העין התקשורתית היא לא מקרה והיא לא בגלל שהתקשורת לא התעניינה בגורלו של המטרופולין השלישי בגודלו בישראל, היא בגלל לחץ מכוון ואקטיבי של בעלי אינטרסים.

תמר זנדברג: חברי, חבר הכנסת דב חנין ואני, יזמנו את הדיון הזה לפני השריפה.

תמר זנדברג: יזמנו אותו על רקע הפוטנציאל שדב חנין תיאר אותו, להרחיב את בתי הזיקוק בחיפה, תכנית מאוד גדולה, מאוד גרנדיוזית, להרחיב את שטח המבנים והמפעלים פי שלושה.

תמר זנדברג: התכנית הזאת, דווקא לאור השריפה הזו שהייתה, שהיא כביכול לא קשורה, לא בגלל התכנית, אבל היא שמה בקונטקסט את פוטנציאל הנזק העצום שעומד להיות.

תמר זנדברג: אם זה הנזק שיכול להיגרם בהיקף כזה, תארו לעצמכם מה יכול לקרות בהרחבה פי שלושה.

תמר זנדברג: כפי שציין דב חנין, לבתי הזיקוק יש היסטוריה מאוד מאוד מפוקפקת.

תמר זנדברג: יש בפנינו, ונוכל להגיש לוועדה, דב חנין ציטט חלק מהדברים, שימועים משנת 2013, 2012, 2010, 2011, 2009 והולך אחורה וחוזר חלילה ואני שואלת, ואני חושבת שזו גם צריכה להיות ההמלצה שלנו כאן מהדיון, האם עלינו לאשר או להמליץ או לאפשר הרחבה נוספת של בתי הזיקוק לפני שהליקויים שהצביעו עליהם בכל הדוחות והשימועים בשנים הקודמות תוקנו?

תמר זנדברג: האם לפני שבתי הזיקוק עומדים בתקנות של חוק אוויר נקי, ששוב אני אציין את חברי דב חנין, שחוקק את החוק הזה, האם לפני שדוח פליטות מזהמים קודמים מגיעים על פתרונם, ואנחנו רואים שהמצב תוקן, האם אנחנו צריכים לאשר הרחבה נוספת?

תמר זנדברג: ועוד לא סתם הרחבה נוספת, אלא פי שלושה.

תמר זנדברג: לכן אני חושבת שאנחנו צריכים לדון בהרחבת התכנית הזאת, גם על רקע השריפה הקודמת שהייתה וגם שריפות קודמות.

תמר זנדברג: יש כאן שירותי הכבאות?

תמר זנדברג: אולי עיריית חיפה או מישהו יוכל - - - אני מציעה שהוועדה תבקש משירותי הכבאות דוח על כל השריפות שקרו בחמש השנים האחרונות - - -

מירי רגב: תעשה את זה ועדת המשנה.

תמר זנדברג: יכול להיות.

תמר זנדברג: אז אנחנו נשמח לשמוע.

תמר זנדברג: כמו שהשריפה הזאת עברה בשקט תקשורתי ויכול להיות שאם הדיון היה מתקיים עוד חודש או עוד ארבעה חודשים היינו שוכחים מהשריפה הזו, זאת ככל הנראה לא השריפה היחידה שהתרחשה, לא בשנה האחרונה ולא בשנים האחרונות.

תמר זנדברג: אני רוצה לדעת שגם ועדת המשנה, או הוועדה הזו תברר האם איזה שהוא משרד ממשלתי הוציא לציבור דוח מזהמים, מה רמת זיהום האוויר אחרי שריפה כזאת, מה רמת זיהום האוויר בשגרה שבתי הזיקוק פולטים לאוויר, מה הפוטנציאל עם ההרחבה הדרושה, ולדעתי כל הדיון הזה צריך להוביל אותנו למסקנה של בשום פנים ואופן לא לאשר הרחבה נוספת, עד שלא עוברות לפחות כמה שנים שאנחנו יודעים שחוק אוויר נקי מקוים וכל הדוחות עומדים - - -

מירי רגב: תמר, אנחנו מוכרחים להתקדם, יש לנו עוד דיון, יש לנו ב-11:00 מליאה ואני רוצה לסכם את הדיון הזה שלכם.

תמר זנדברג: אוקיי, אז זאת ההמלצה שלי לסיכום הדיון.

מירי רגב: לא כל הגופים כאן ידברו, אני צריכה לסיים את הדיון עוד 20 דקות.

מירי רגב: לכן כל מי שמדבר עכשיו קצר, לא לחזור על דברי אחרים וזו לא אקדמיה פה, רק מה שאנשים לא אמרו שיכול להשפיע על הדיון הזה ברמת המלצות מה נכון לעשות.

מירי רגב: בבקשה, ד"ר עינת, שלוש דקות.

<עינת קליש-רותם: תודה רבה.

<עינת קליש-רותם: אני רוצה לעלות עוד קצת למעלה, אחרי שהייתי פעילה מאוד בהתנגדויות להרחבה של בתי הזיקוק, אני לא רוצה לדבר על זה, אני באתי לפה לבקש לדון בכל מה שהולך לקרות במפרץ חיפה.

<עינת קליש-רותם: אנחנו היום מתעמקים בתכנית נמל המפרץ, למשל עורף הנמל, שלוש תכניות שהפרידו אותן, קריסה טוטאלית של כל מערכות התכנון, למעשה כל מה שהולך להיות במפרץ חיפה, בין אם זה בתי הזיקוק, קרקעות הצפון, חוות המיכלים, עורף הנמל, מתקנים ימיים, מתקנים יבשתיים, חילקו את זה לאוסף של תכניות קטנות, כולם מאבדים את הידיים ואת הרגליים, אף אחד לא יודע לאן כל העסק הזה הולך.

<עינת קליש-רותם: ברור לגמרי שהחזון של הרצל הולך ומתרחק מאיתנו וכנראה שלעולם לא נוכל להגיע אליו.

<עינת קליש-רותם: התושבים משלמים על זה מחירים יקרים מאוד.

<עינת קליש-רותם: רק הבוקר בפייסבוק, כמות החברים שלי שאומרים שהם קמים בבוקר והם לא יכולים לנשום, זה כבר עניין של מה בכך ואני רוצה לבוא ולהגיד, הורסים את מטרופולין הצפון, לא יהיה לנו מטרופולין.

<עינת קליש-רותם: העיר השלישית בגודלה הולכת להיות פיקציה אחת גדולה, פצע ענק בלב ליבה של חיפה רבתי, הפרדה מוחלטת בין חיפה לבין ערי הקריות, הרס נוף, שהוא בלתי הפיך, בלתי סביר ולא מתקבל על הדעת, והדבר המדהים, שמוסדות התכנון, שהרגולטורים, שחנ"י (חברת נמלי ישראל), שהרספ"ן (רשת הספנות והנמלים), שמינהל התכנון, כולם נותנים לדבר הזה יד, כמובן בניצוחם של כמה פוליטיקאים והדבר הזה חייב לעלות לדיון.

<עינת קליש-רותם: אני באתי לכאן לבקש ממך, בבקשה, לדיון לא זריז, בעניין.

<עינת קליש-רותם: אני חושבת שזה קריטי, כי מטרופולין הצפון נגמר.

מירי רגב: הבנתי מה את אומרת.

מירי רגב: אלה נווה.

<אלה נווה: אז קודם כל לברך אתכם על הקזינו של חיפה.

<אלה נווה: אל תקראו יותר חיפה, תקראו לנו קזינו.

<אלה נווה: התרחישים קיימים, זה יכול להיות למות מזיהום אוויר, זה יכול להיות למות בפיצוץ, כולם מכירים את המספרים, כולם מכירים את הנתונים.

<אלה נווה: הנושא הזה נידון כאן עשרות פעמים למעשה.

<אלה נווה: הביאו את הנושא הזה לכאן על מיכל האמוניה ועל מתקנים אחרים מסוכנים והוועדה הזאת כבר החליטה בכמה הזדמנויות שונות שמפרץ חיפה הוא אזור שצריך לפרק ממנו סיכונים ולא להוסיף עליו סיכונים.

<אלה נווה: אבל כיום המצב הוא כזה שמצד אחד בתי הזיקוק רוצים להתרחב, מהצד השני אנחנו יודעים על תגליות הגז, שיביאו אלינו עוד נחלים של חומרים דליקים ופציצים.

<אלה נווה: אנחנו מדברים על תוספת לדוגמה של עוד - - -

מירי רגב: אל תחזרי על מה שאמרו.

מירי רגב: אמרו את הדברים, אל תחזרי עליהם, חבל, פשוט לא נגיע לעיקר.

מירי רגב: אני לא אעשה דיון נוסף בפגרה על זה.

<אלה נווה: מה שאנחנו רוצים לומר זה קודם כל, חייבים מיידית לעצור את הנושא של הרחבת בז"ן.

<אלה נווה: זו חייבת להיות החלטה שעומדים עליה על הרגליים האחוריות כדי למנוע מזה.

<אלה נווה: הסיבה היא שכבר אנחנו בסיכון מוגבר ואת יודעת, הדבר הכי מטריד כאן זה גם הנושא של תסקירים מעוותים, שמציגים תמונות עדינות יותר מהמציאות שבאמת תקרה בפועל, ודבר שלא פחות מטריד זה שיטת הסלמי, הכול נעשה בקטן, כל מתקן מצטרף לו בקטן.

<אלה נווה: בקטן חוות מיכלים ענקית, בקטן הרחבה, אבל כשמצרפים את הכול ביחד מקבלים מצד אחד חבית נפץ ענקית ומהצד השני פתיליות ומהצד השלישי תושבים שגרים.

מירי רגב: תודה, הבנתי את מה שאת אומרת.

מירי רגב: מיכל שוקרון.

<מיכל שוקרון: קוראים לי מיכל שוקרון, אני תושבת חיפה, בת 30.

<מיכל שוקרון: כבר הרבה זמן אנחנו נאבקים במפרץ חיפה, גם בשביל להוציא את האמוניה, ורק ברגע שאתם נכנסתם לתמונה זה באמת משהו שקרה.

<מיכל שוקרון: גם בתי הזיקוק המתרחבים, אנחנו לא יודעים מה הולך להיות שם.

<מיכל שוקרון: אני מפחדת, אני מקבלת כל הזמן בפייסבוק ואני מקבלת כל הזמן מיילים של אנשים שאומרים לי שיש להם מחלות נשימתיות, ועכשיו בעקבות השריפה אומרים לי 'נפלטו שם חומרים רעילים, אנחנו מרגישים את זה, מרגישים חולשה, מרגישים סחרחורות'.

<מיכל שוקרון: אנחנו ציבור שלם, אנחנו הגשנו אלפי התנגדויות - - -

ישראל חסון: איפה אתם גרים?

<מיכל שוקרון: אני גרה בחיפה.

מירי רגב: היא גרה בחיפה, היא פעילה של המגמה הירוקה.

<מיכל שוקרון: ויש לנו אנשים שגרים בכל העיר.

מירי רגב: אתה רוצה להתייחס, ישראל?

ישראל חסון: אני רוצה רק שכל מי שמדבר שיגיד על איזה חבל ארץ הוא מדבר בחיפה.

ישראל חסון: כשאומרים חיפה, זה דבר גדול.

<מיכל שוקרון: אבל זה לא רק אני, אני ועוד הרבה אנשים שכרגע ה ם לא יכלו להיות כאן, כי הם בעבודה ובכל מיני מקומות.

<מיכל שוקרון: בתי הזיקוק - - -

ישראל חסון: גברתי, אני מתגורר באזור הזה - - -

מירי רגב: רגע, שנייה, היא מדברת על חיפה האם, מותר לה.

ישראל חסון: רק שנייה.

<מיכל שוקרון: אבל זה לא רק אני, זה עוד הרבה אנשים.

ישראל חסון: אז תסבירו לי, יש פה נתונים שמבדיקה שעשינו לפני שלוש שנים, דרך אגב מי שעזר לי בבדיקה בעקבות פנייה של תושבי טבעון זה חבר הכנסת דב חנין, לא עלו נתונים כאלה.

<מיכל שוקרון: אבל אני הולכת לסרט, אני חוזרת מהסרט אני מרגישה סחרחורות, אני מרגישה חולשה, גם בן הזוג שלי.

<מיכל שוקרון: יש פה שריפה.

<מיכל שוקרון: אנחנו גרים במקום שהוא מלא חומרים מסוכנים ורוצים לאשר הרחבה של בתי הזיקוק בלי לדעת איזה מתקנים הולכים להיות שם.

<מיכל שוקרון: אי אפשר לאשר - - -

מירי רגב: מיכל, זה בסדר, אני מבינה את מה שאת אומרת וטוב שאת אומרת את הדברים.

<מיכל שוקרון: אז אני אומרת לא לאשר מבלי שנדע איזה מתקנים הם מוסיפים לשם ולעצור את ההרחבה של בתי הזיקוק.

מירי רגב: אני רוצה לברך את הסגל הבכיר של האוניברסיטה העברית שהגיעו לביקור בכנסת.

מירי רגב: הגעתם לוועדת הפנים והגנת הסביבה, בדיון בסוגיית זיהום האוויר במפרץ חיפה.

מירי רגב: ברוכים הבאים.

מירי רגב: היום האחרון של מושב הכנסת, הארוך הזה, אז ברוכים הבאים.

מירי רגב: חנה קופרמן, יושבת ראש ועדת הפורום הישראלי לשמירת החופים?

<חנה קופרמן: עמותת.

מירי רגב: ממש קצר, כי אנחנו לא מתעסקים עם חופים עכשיו.

מירי רגב: אני אגיד לך, יש הבדל, על החופים יש ועדה שמרכזת אותה תמר, בעזרת ה', במושב הבא נדבר על החופים.

<חנה קופרמן: זה קשור.

מירי רגב: אז קצר.

<חנה קופרמן: אני באתי לפה להעביר מידע שהגיע אליי בגלל שאני עוסקת בתוך מסגרת המאבק על החופים בנושא הגז, נגד מתקני הגז.

<חנה קופרמן: אני באתי להעביר מידע נקודתי שקשור לזיהום האוויר בחיפה ולשאר המפגעים.

<חנה קופרמן: הנקודה שאני רוצה להעלות והיא נקודה קריטית היא הנקודה של ההסתרה.

<חנה קופרמן: מדינת ישראל מקדמת בימים אלה שלוש תכניות ענק שכולן קשורות לקידום חומרים שקשורים לתגליות הגז והיא עושה את הכול באמצעות הסתרה.

<חנה קופרמן: התכנית הראשונה היא תמ"א 37/2 שאני באופן אישי חשפתי אותה לציבור.

<חנה קופרמן: היא הוסתרה מהציבור.

<חנה קופרמן: תכנית של צנרת קונדנסייט שאמורה לזרום לאורך ורוחב מדינת ישראל - - -

מירי רגב: הלאה, תמ"א 37/2.

מירי רגב: התכנית הבאה שהוסתרה?

<חנה קופרמן: לא, ההסתרה היא לא רק הצינור שהוסתר עם החומרים המזהמים, מה שמוסתר בתכנית עצמה, שמגיע צינור עד לבז"ן אבל אז התכנית שותקת, היא לא מספרת לנו מה עושים עם הצינור הזה.

<חנה קופרמן: הרי בתוך צינור הקונדנסייט זה חומר גלם לתעשייה הפטרוכימית.

מירי רגב: הלאה, הנושא הבא.

<חנה קופרמן: הנושא הזה - - -

מירי רגב: הבנתי מה שאת אומרת, ברור שאנחנו מתעסקים עם זיהום ועם חומרים - - -

<חנה קופרמן: לא, אבל ההסתרה אומרת, בגלל שיש הסתרה עלולים לאשר תכנית שאין בה תסקיר סביבתי ואין בה תסקיר בריאותי ואין בה תסקיר ביטחוני.

<חנה קופרמן: זאת ההסתרה.

<חנה קופרמן: אותו דבר לגבי אותו צינור שמגיע מהים לאזור שקרוב לחוות המיכלים, שאותה רוצים לפנות, את חוות המיכלים רוצים לפנות לאזור שנקרא קרקעות הצפון.

<חנה קופרמן: מגיע צינור קונדנסייט גם לחוות המיכלים.

<חנה קופרמן: זאת אומרת שבתכנית נמל המפרץ מסתירים לנו ששם יאחסנו את הקונדנסייט הזה שאלה יודעת עד כמה הוא מזהם וכמה הוא פולט - - -

מירי רגב: הלאה.

מירי רגב: הסתרה שלישית.

<חנה קופרמן: והסתרה שלישית, כמובן, יושב פה אדון משלב, זה מתקני בז"ן.

<חנה קופרמן: מסתירים מאיתנו מה מתכננים כשמרחיבים את בז"ן.

<חנה קופרמן: כמובן שמתכננים את ה - - -

מירי רגב: אנחנו רוצים לשמוע תשובות.

<חנה קופרמן: השורה התחתונה שלי, אני חושבת שאם תוכלי בבקשה, וחברי הכנסת הנכבדים פה, לפנות לממשלה ולהגיד להם שהגיעה העת באמת שהממשלה תשים על השולחן שלה את נושא המפעלים הפטרוכימיים ותשאל.

<חנה קופרמן: קודם כל אנחנו דורשים ואני דורשת וכל החברים דורשים שלא יאשרו להקים יותר מתקנים פטרוכימיים בתוך ריכוזי אוכלוסייה.

<חנה קופרמן: אנחנו מדינה קטנה וצפופה, מה, אנחנו מתאבדים שיעים?

<חנה קופרמן: דבר נוסף, הממשלה חייבת להחליט, וזה דבר מאוד קריטי, האם בכלל יש במדינת ישראל מקום להקים - - -איפה אפשר להקים קריה חדשה של מפעלים פטרוכימיים לזיקוק באמת הקונדנסייט וכל החומרים הרעילים שמגיעים מהתשתיות, כולל כמובן מתקני טיפול הגז.

<חנה קופרמן: זו שאלה עקרונית במדינת ישראל.

מירי רגב: מאה אחוז.

מירי רגב: אני מבקשת לעבור לחבר הכנסת ישראל חסון, לאחר מכן אני מבקשת את חיפה, סגן ראש העיר, בקצרה ורק אם יש לך מה להוסיף על העניין והתייחסויות - - -

ישראל חסון: אני מוכן לוותר על זכות הדיבור שלי בשביל לשמוע את הוועדה לתכנון שתציג לנו תשובות.

מירי רגב: כדי שהיא תשמיע תשובות, שתשמע את כל ההערות.

מירי רגב: חיפה, שמואל, בבקשה.

מירי רגב: קצר, רק אם יש לך מה להוסיף על מה שנאמר.

<שמואל גלברט: אני אומר לכם היום, כיושב ראש בפועל של איגוד ערים חיפה לאיכות סביבה ובקצרה לגבי התכנית שעל הפרק, ח"פ 1200, יש לנו ארבע דרישות.

<שמואל גלברט: האחת, הלבנת 315,000 המתקנים שהוקמו ללא היתר, רק אם הם עומדים בתקינה הסביבתית המחמירה ביותר.

<שמואל גלברט: בי"ת, מבנה הנהלה, משק וכיוצא בזה, אין בעיה לאשר.

<שמואל גלברט: גימ"ל, מבנים, מתקנים, מפעלי ייצור, רק כאלה שתכליתם להפחית את זיהום האוויר ולא להגדיר את הייצור.

<שמואל גלברט: זאת העמדה שלי ובאיגוד אנחנו דנים בכך.

<שמואל גלברט: דל"ת, אחרון, הטמעת ההסתייגויות וההערות, הן של איגוד ערים לאיכות סביבה והן של עיריית חיפה בתכנית המופקדת.

<שמואל גלברט: תודה רבה.

מירי רגב: מתי העליתם את ההסתייגויות?

<שמואל גלברט: ההסתייגויות הוגשו במהלך שלושת חודשי ההפקדה של התכנית.

מירי רגב: תיכף משלב יתייחס לזה.

מירי רגב: משלב, כמה דברים אני מבקשת שתתייחס, אל"ף, האם זה נכון שהרחבת בתי הזיקוק נעשתה לא בהתאם לפרוטוקול.

מירי רגב: שתיים, האם התייחסתם והטמעתם את ההסתייגויות של הציבור בתוך המהלך הזה.

מירי רגב: המשרד להגנת הסביבה תיכף ידבר על הליקויים, האם הם תוקנו.

מירי רגב: שלוש, לגבי שלוש התכניות שהוצגו כאן על ידי חנה, האם יש שם הסתרה לגבי תמ"א 37/2, לגבי הצינור שאמור לעבור לחוות המיכלים ומתקני הבז"ן, מן הסתם אתה תתייחס לזה.

מירי רגב: אז שלושת הדברים האלה כרגע, התייחסות שלך, בבקשה, משלב.

<יוסף משלב: אני מודה לך ואני אשתדל לדבר קצר.

<יוסף משלב: אנחנו לא עובדים בחלל ריק, אני קודם כל מזדהה עם כל המילים שנאמרו כאן, האוכלוסייה של מחוז חיפה בראשותי היא אוכלוסייה שלצערי הרב זכתה בכל המזהמים בעולם בגלל הירושה הבריטית.

<יוסף משלב: בחלק מהדברים אני מאוד נלחם באופן אישי, הגשתי בקשה לשמאי אסיף לחלק את הזיהומים שווה בין המחוזות.

<יוסף משלב: בחלק מהדברים אני מצליח, ומתקן מאוד מפלצתי, קרוב לבתי הזיקוק, לשמחתי הוקם צוות לאור בקשתי במשרד להגנת הסביבה והוא המליץ להעתיק את המתקן הזה וכתוצאה מזה אנחנו בעתיד לא נראה את המזהם הזה.

<יוסף משלב: תחנות קבלה ימית וכל מיני דברים כאלה, הייתי מבקש באמת מהוועדה לפעמים להקשיב לי.

<יוסף משלב: מחוז חיפה רווי מזהמים.

<יוסף משלב: אם הייתי פה יושב איתכם ערב קבלת החלטה על תמ"א 30, אני לא רוצה שם - - - אני רוצה ריביירה במפרץ.

<יוסף משלב: המצב התכנוני הוא שונה.

<יוסף משלב: תמ"א 30 זו תמ"א שהממשלה אישרה אותה, היא סידרה את המזהמים במפרץ ואמרה שבמקומות שיש מזהמים, לדלל אותם, לרכז את המזהמים במקום אחד.

<יוסף משלב: כתוצאה מזה אנחנו הנענו את התהליך של תכנית מתאר לבתי הזיקוק, כתוצאה מזה ממש מסיימת את תפקידה בשבוע הבא, אני דן בה, תכנית לרכז את מיכלי הדלק מקרית טבעון וקרית ים ולשים אותם מזרחית לבתי הזיקוק, זה המתווה הארגוני שאנחנו פועלים לפיו לגבי ההסדרה של בתי הזיקוק.

<יוסף משלב: התכנית הזאת, מזה כשנתיים אני לא דן בשום תכנית - - -

מירי רגב: אבל ההרחבה של בתי הזיקוק והנפט היא חלק מתכנית תמ"א 30 שהממשלה והכנסת אישרה בכל מה שקשור לבתי הזיקוק.

מירי רגב: אני רוצה להבין את הנושא הזה.

<יוסף משלב: לא, בוא נעשה סדר.

<יוסף משלב: אין לבתי הזיקוק, עד המועד שיזמנו את התכנית הזאת והתחלנו להסדיר אותה, מעמד תכנוני.

<יוסף משלב: כתם לבן, בהגדרות.

<יוסף משלב: לא יוצאים מההגדרות של בתי הזיקוק היום.

דב חנין: זה כמו פרגולה - - -

מירי רגב: שנייה רגע, לא, דב, אני באמת רוצה לקבל את ההחלטות הנכונות, אני עדיין לא הבנתי מה זה תמ"א 30.

<יוסף משלב: לא הייתה תכנית, היה כתם לבן.

<יוסף משלב: הייתה תכנית מופקדת, מתוקפה היועץ המשפטי אישר להוציא פה ושם היתרים, אבל מזה כשנתיים אנחנו רק פרויקטים של ניקוי הסביבה, נטרול הריחות, RTO'S כאלה, נוקסים כאלה, ובתי הזיקוק פה בחמש שנים - - -

מירי רגב: מתי תמ"א 30 אושרה?

<נורית שטורך: על ידי המועצה הארצית לפני משהו כמו שלוש שנים.

מירי רגב: זאת אומרת שלוש שנים יש לנו תמ"א 30 - - -

<יוסף משלב: שהיא מסדירה - - -

מירי רגב: הממשלה אישרה את תמ"א 30?

<נורית שטורך: לא אישרה אותה, המועצה הארצית אישרה.

<עינת קליש-רותם: והיא בסתירה עם הנמל.

מירי רגב: למה היא בסתירה עם הנמל?

<עינת קליש-רותם: כי יש שם היום פארק מטרופוליני ענק בתמ"א 30 שלא קיים על פי תכניות חנ"י.

<עינת קליש-רותם: יש המון סתירות בין כל התכניות האלה, שמישהו צריך לתת עליהם - - -

מירי רגב: שנייה, אני רוצה להבין.

מירי רגב: תמ"א 30 אושרה בעצם לפני שלוש שנים על ידי המועצה הארצית.

מירי רגב: תמ"א 30, שאמורה לתת פתרון כולל לסוגיית בתי הזיקוק במרחב שאתה אומר שקיבלנו ירושה קשה ואתה מבין את זה ואתה מבין בעצם את הבעיות שמעלים פה התושבים וגם יוזמי הדיון המהיר.

מירי רגב: אתה אומר שתמ"א 30 אמורה להביא לאיזה שהיא הסדרה של כל בתי הזיקוק, הרחבה כזאת או אחרת.

מירי רגב: עד אז אישרתם משהו נקודתי בהתאם לצרכים שנוצרו במציאות של המפעלים השונים.

<יוסף משלב: יש שלושה נדבכים.

<יוסף משלב: האחד זה בתי הזיקוק, שתיים, זה ליד המיכלים של הדלק תש"ן (תשתיות נפט ואנרגיה), וגם דילול של מזהמים ממקומות קיימים והבאה שלהם לאזורים שהם מזוהמים יותר.

מירי רגב: לגבי תמ"א 30, משרד להגנת הסביבה, אתם שותפים לתמ"א 30?

<נורית שטורך: אנחנו שותפים, משרד הפנים כמובן מוביל ועיריית חיפה.

<נורית שטורך: המטרה של תמ"א 30, היוזמה לה היא משנות ה-90, בתחילת שנות ה-90 - - -

מירי רגב: אל תתחילי עכשיו את ההיסטוריה, אני שואלת אותך, האם אתם, המשרד להגנת הסביבה, שתיכף נדבר על הזיהומים ומה אתם בודקים - - -

<נורית שטורך: היינו שותפים.

מירי רגב: אתם שותפים לתמ"א 30.

<נורית שטורך: נכון.

מירי רגב: ההרחבה הזאת הנקודתית שכרגע הביאו אותה במסגרת הדיון המהיר, הרחבה של בתי הזיקוק על ידי בז"ן, האם ההרחבה הזאת היא חלק מתמ"א 30?

מירי רגב: האם היא חלק מתכנית שהופקדה לפני תמ"א 30?

<יוסף משלב: אני מסביר יותר מפעם, אין הרחבה, יש הסדרה של בתי הזיקוק בתחום - - -

מירי רגב: אתה אומר לי פה משהו חדש.

<יוסף משלב: אני לא אחראי על - - -

מירי רגב: לא, אתה לא אחראי, אבל אני אחראית.

מירי רגב: דב חנין, אתה מקשיב?

<יוסף משלב: אני לא מסתכל על המטרים.

<יוסף משלב: תני לי דקה להסביר לך ובזה אני מסיים.

<יוסף משלב: המקום לא היה מוסדר, אם היה אפשר להעתיק אותו למקום אחר, שיעתיקו אותו.

<יוסף משלב: אבל זה דיון לא ענייני.

<יוסף משלב: יש תכנית שאושרה, היא נקראת תמ"א 30, שצריכה להסדיר אותו.

<יוסף משלב: אז מה, ימשיך לעבוד ללא היתרים ואז הפליטות יחגגו?

דב חנין: אלה שתי שאלות נפרדות.

דב חנין: מה שיש - - -

מירי רגב: לא, אבל הוא אמר שאין הרחבה.

מירי רגב: הוא מדבר בעברית פשוטה.

מירי רגב: הוא אומר שאין הרחבה, יש הסדרה של בתי הזיקוק בהתאם לתמ"א 30.

תמר זנדברג: אז מה, אז צריכים לקבל פרס על בנייה ללא היתר, שהיא מזהמת, שלא עומדת בתקנים?

תמר זנדברג: תציגו לנו עמידה בתקנים של חוק אוויר נקי באופן רצוף במשך חמש שנים.

מירי רגב: זה לא תפקידו להציג את זה.

תמר זנדברג: למה לא?

<יוסף משלב: גברתי, תגני עליי, שאני אדבר כמו שצריך שתי דקות.

<יוסף משלב: תפסיקו להפריע לי.

מירי רגב: סליחה, סגן ראש העיר, אתה מנהל ככה דיונים אצלך במועצה?

<יוסף משלב: הוא כבר לא סגן ראש עיר, אל תיתני לו תואר.

מירי רגב: אז בבקשה, אני מבקשת שיהיה פה שקט.

דב חנין: לא מרחיבים ב-315,000 מטר?

ישראל חסון: לא, הוא אומר לא.

<יוסף משלב: אני מבקש לתת לי ואני אענה.

תמר זנדברג: לא, כי מלבינים מבנים שכבר שם, רק הם נבנו ללא היתר ואין בעיה, בוא ניתן - - -

מירי רגב: טוב, אין בעיה, משלב, אל תענה, ניתן לחברי הכנסת לדבר, יסתיים הדיון ב-11:00 ונסכם את הדיון.

<יוסף משלב: התכנית הזאת הופקדה באוגוסט 2012.

<יוסף משלב: בתכנית הזאת היו 1,665 התנגדויות ולא 2,000 - - -

מירי רגב: אני לא יכולה לנהל ככה דיון.

מירי רגב: אני מצטערת, זה לא מכובד.

<יוסף משלב: לתכנית הזאת היו 1,665 התנגדויות ולא 2,000, מונתה חוקרת על ידי.

<יוסף משלב: החוקרת הזאת שמעה את כל ההתנגדויות לפנים משורת הדין והיא הגישה את המלצותיה.

<יוסף משלב: הוועדה המחוזית משנה להתנגדויות דנה בתכנית הזאת.

<יוסף משלב: אלה נושאים מורכבים מאוד ,אני עושה את זה בתיאום עם הגנת הסביבה ועם משרד הבריאות תוך שמיעה וקבלה מקסימלית של ההתנגדויות של האזרחים ואנחנו פועלים לדבר אחד, שאף אזרח לא ייפגע כתוצאה מההסדרה, מההגדלה, מכל מה שבבתי הזיקוק.

<יוסף משלב: אני מעריך ששבועות בודדים ההחלטה תצא.

<יוסף משלב: לא שאני מסתיר החלטות, אני לא יכול כרגע למסור לכם, זה בשלבים באמת סופיים אצל הגנת הסביבה והבריאות, וברגע שזה עובר אליי אני מוציא את זה ובאמת אנחנו לקראת הסוף.

דב חנין: שאלה.

דב חנין: תמ"א 30 הרי נדחתה על ידי הממשלה בגלל הנמל.

דב חנין: יש פה איזה שהוא כאוס תכנוני שלדעתי צריך לברר אותו.

דב חנין: תמ"א 30, כמו שאמרה ד"ר רותם, עומדת בסתירה לתכניות הרחבת הנמל.

דב חנין: אז רוצים את כל התעשיות להרחיב אחת על השנייה בתכניות שהן סותרות אחת את השנייה, זה בפועל הרחבה של 615,000 מטר, ההרחבה של בז"ן, וכשאני מוסיף לזה את הנמל, אני לא יודע, כמה חיפה יש לכם?

דב חנין: כמה דברים אפשר להעמיס על חיפה?

מירי רגב: המשרד להגנת הסביבה, בואי תאירי קצת את עינינו.

מירי רגב: אל"ף, מה המשרד להגנת הסביבה עושה עם הליקויים שנמצאו והאם הם תוקנו, האם אתם עוקבים אחר הליקויים האלה?

מירי רגב: האם באמת יש כאן הרחבה או הסדרה של בתי הזיקוק?

<נורית שטורך: דבר ראשון אני אתייחס לתמ"א 30 ולנמל.

<נורית שטורך: מה שקרה זה שכתוצאה מהתנגדות של שר התחבורה לתמ"א 30 התכנית חזרה למועצה הארצית.

<נורית שטורך: המועצה הארצית החליטה לגזור את השטח של הנמל מתוך תמ"א 30 ולכן התכנית שתגיע לאישור הממשלה תהיה תכנית שהשטח של הנמל בעצם לא נכלל בה.

תמר זנדברג: שיטת הסלאמי.

<נורית שטורך: זה מה שהמועצה הארצית החליטה.

דב חנין: בונים תעשייה ולא מסתכלים על הנמל, בונים נמל ולא מסתכלים על התעשייה.

מירי רגב: מתי התכנית הזאת אמורה לעלות לאישור ממשלה, משלב?

<נורית שטורך: אני לא יודעת.

מירי רגב: משלב, היום אתה יכול להגיד לי מתי התכנית אמורה לעלות לאישור ממשלה?

<יוסף משלב: תמ"א 30?

<יוסף משלב: זה המועצה הארצית.

תמר זנדברג: ממתי הממשלה מאשרת תמ"אות?

<נורית שטורך: הממשלה היא זאת שמאשרת תמ"אות.

מירי רגב: אז אל"ף, התכנית שתעלה לממשלה היא לא תיתן מענה כולל למפרץ, אלא היא תיתן מענה לתעשייה בלבד, לכל התעשייה הפטרוכימית, ולכל סוגיית הנמל היא לא מתייחסת.

מירי רגב: עד כאן הבנתי נכון?

<נורית שטורך: נכון.

<נורית שטורך: היא תיתן תשובה גם לעוד מרכיבים מסביב לנמל, אבל לנמל היא לא תיתן תשובה.

מירי רגב: אוקיי.

מירי רגב: הדבר השני שאני מבקשת לשמוע ממך - - -

<נורית שטורך: לגבי האירוע בגדיב.

<נורית שטורך: דבר ראשון, כמו בכל אירוע אחר של חומרים מסוכנים המפעל נדרש להגיש לנו תחקיר פנימי של עצמו, הוא מגיש תחקיר ראשוני מיידית תוך 48 שעות, הוא נדרש להגיש תחקיר מעמיק נוסף וברגע שנקבל את מבצעי התחקיר, תוך שבועיים צריך להגיש תחקיר מעמיק - - -

תמר זנדברג: האם יצאה לציבור הודעה על אירוע חומרים מסוכנים?

מירי רגב: רק שנייה.

<נורית שטורך: אני תיכף אתן תשובה גם לזה.

<נורית שטורך: כשהוא יגיש את התחקיר, על סמך זה ועל סמך היתר הרעלים של המפעל, רישיונות העסק, אנחנו נצטרך לשקול איך אנחנו ממשיכים הלאה.

<נורית שטורך: בוודאי שעוקבים אחרי זה, האם זה - - -

מירי רגב: דעתכם נוחה ממה שקורה במפרץ?

<נורית שטורך: דעתנו מוטרדת ממה שקורה במפרץ ולכן אנחנו משקיעים הרבה אנרגיה לטפל במפרץ.

<נורית שטורך: יושבת לידי רחלי דוד שהתפקיד שלה הוא ממונת מפעלי המפרץ.

<נורית שטורך: זה התפקיד שלה, זה מה שהיא עושה ביום יום ובשוטף.

מירי רגב: יפה שיש תפקיד כזה, השאלה מה הנגזרת של התפקיד הזה.

<רחל דוד: אולי אני אתן קצת נתונים, אם אפשר.

מירי רגב: בבקשה, אני אשמח, רחלי.

<רחל דוד: אני מטפלת במחוז חיפה במשרד להגנת הסביבה, יחד איתי שישה מהנדסים שכל אחד מהם מומחה בתחום סביבתי שונה, כמו זיהום אוויר, כמו חומרים מסוכנים וכו'.

<רחל דוד: לגבי נתונים, בין השנים 2009 ל-2012 נפלטו פחות 43% חומרים אורגניים נדיפים לאוויר.

<רחל דוד: בעצם אני מסכימה עם זה שמפעלי מפרץ חיפה מהווים פוטנציאל סיכון גבוה, הם מהווים פוטנציאל סיכון גבוה גם מחומרים מסוכנים כמו אמוניה, כמו ברום, כמו כלור.

<רחל דוד: פוטנציאל סיכון נוסף כמובן בנושא של איכות אוויר, חומרים אורגניים נדיפים שחלקם מסרטנים, כמו בנזן, שמאפיין את המתחם הפטרוכימי.

<רחל דוד: אנחנו לא אומרים שלא קיימת בעיה, אנחנו בהחלט אומרים שהבעיה קיימת ואנחנו מטפלים בה במלוא הרצינות באמצעות צוות פעולה שדרך אגב קיבל את פרס השר להגנת הסביבה לפני מספר שנים.

<רחל דוד: כמו שאמרתי, ואני אתייחס ספציפית לבז"ן, כאו"ל וגדיב, בבז"ן הפחתת חומרים אורגניים נדיפים, בחלקם מסרטנים, בין השנים 2009 ל-2012 55% הפחתה בבתי זיקוק, 30% הפחתה של VOC בכאו"ל ו-75% בגדיב, וזה כתוצאה ממה?

<רחל דוד: כתוצאה מכתיבת רגולציה קפדנית מבוססת על מתודולוגיה אירופאית, שהיא זו גם שמפורטת בחוק אוויר נקי וכתוצאה מרגולציה קפדנית ופיקוח קפדני אנחנו מגיעים למתחם הפטרוכימי הרבה מאוד פעמים בשנה לפיקוח מתוכנן מראש ובחלק מהפעמים גם לפיקוח ללא הודעה מראש, פיקוח פתע, ולכן החומרים האורגניים הנדיפים האלה במגמת ירידה.

<רחל דוד: יש עוד מה לעשות, אבל הם במגמת ירידה.

<רחל דוד: לגבי החומרים המסוכנים באופן כללי, אנחנו פועלים מול מפעלי מפרץ חיפה דרך חוק החומרים המסוכנים באמצעות היתרי רעלים שמתבקשים אחת לשנה, אחת לשנה אנחנו בוחנים את הדברים, אנחנו מוסיפים דרישות פרטניות.

<רחל דוד: ולגבי האירוע שקרה בגדיב, אנחנו בהחלט בתמונה - - -

מירי רגב: לא, בתמונה זה לא מספיק, השאלה אם תוקנו הליקויים שם.

תמר זנדברג: יש אצלכם חקירה?

תמר זנדברג: פרסמתם דוח על אירוע חומרים מסוכנים?

תמר זנדברג: האם המפעלים עומדים בתקנים של תקנות - - -?

<רחל דוד: את מדברת על עמידה בחוק אוויר נקי, רק רציתי לציין שמפעלי המתחם הפטרוכימי, בהיותם מפעלי כימיה, עדיין לא מחויבים בחוק אוויר נקי, הם רק הגישו בקשות להיתר פליטה - - -

תמר זנדברג: זה לא מה ששאלתי.

<רחל דוד: הם לא מחויבים.

תמר זנדברג: אני לא שאלתי אם הם מחויבים או לא מחויבים.

תמר זנדברג: הרי חוק, הוא נותן איזה שהיא מסגרת נורמטיבית למה אנחנו שואפים לראות.

תמר זנדברג: פה בישראל יש איזה שהיא תפיסה שרק מה שהחוק מחייב צריך לקרות.

תמר זנדברג: החוק מציב תקנים שנוגעים לא לתקנות החוק אלא לאוויר עצמו, שאנחנו נושמים, לסכנות.

תמר זנדברג: האם אתם מחילים את הנורמות של החוק עליו?

<רחל דוד: כן.

<רחל דוד: בהחלט כן.

<רחל דוד: כבר משנת 2009-10, כמו שיודעים, יצאו צווים אישיים לבז"ן, כאו"ל וגדיב, צווים אישיים שמבוססים על מתודולוגיית ה-IPPC לפי תקנים אירופיים, שקובעים מה הוא ה - - -

תמר זנדברג: יש לנו פה נתונים על שינויים מארבע-חמש שנים אחורה על אי עמידה.

<רחל דוד: הם עדיין לא ב-PAT, הם בדרך לזה, יש להם עוד הרבה מה לעשות.

<רחל דוד: לגבי חריגות, ויש חריגות, הן מוצגות לציבור, יש גם את חוק PRTR, המפל"ס, מה שנקרא, המדידות לסביבה, מפורסם לציבור.

<רחל דוד: יש לנו תיקים פליליים, אנחנו מבצעים אכיפה, התיקים - - -

תמר זנדברג: אני מניחה שאתם חברים, המשרד להגנת הסביבה, גם בוועדה המחוזית וגם במועצה הארצית, האם אתם תתמכו בהרחבת בז"ן בלי שהם יגיעו ליעדים?

תמר זנדברג: הפחתה שתחייב בזה שיגיעו ליעד?

מירי רגב: תמר, תמר, יש כאן - - -

<נורית שטורך: יש לי נקודות חשובות שלא נאמרו עדיין.

<קריאה: ציינת הפחתה במזהם אחד, מה עם המזהמים האחרים, גם בהם יש הפחתה?

מירי רגב: סליחה.

מירי רגב: אתם מביאים לנו חוקים, המשרד להגנת הסביבה, אנחנו לומדים את החוקים, אנחנו באמת מנסים לעשות, כולנו מבינים שבסוף יש צורך במפעלים כאלה ואחרים וחלקם מפעלים מזהמים, כולנו מבינים את זה, אנחנו גם כולנו מבינים את הצורך למזער את הפגיעה הסביבתית ולראות כיצד בעצם באמצעות חקיקה ובאמצעות פיקוח אנחנו מצמצמים את הפערים האלה.

מירי רגב: הרי אף אחד לא מתכוון עכשיו שנעביר את כל המפעלים לחוץ לארץ, זה ברור לנו שלא, זה בלתי אפשרי, אנחנו עדיין מחכים לתשובת השר שלכם לגבי מפעל האמוניה.

מירי רגב: אני מקווה שהוא יבוא ויצהיר איזה הצהרה חגיגית בתחילת המושב, במסגרת הסקירה המושבית שכל שר צריך לעשות, זה כבר רמז לכם שתתכוננו להצגה בסוגיית מפעל האמוניה.

מירי רגב: ברור לכולנו שאנחנו צריכים למזער את הנזקים, השאלה היא לא - - - לא, אתם כבר לא מדברים.

מירי רגב: נגמר הדיון.

מירי רגב: אמרת שמשלב מדבר, הוא דיבר מבחינתי, אתם לא מדברים.

<שלומי בסון: אני צריך דקה וחצי.

מירי רגב: נגמר הדיון.

<שלומי בסון: נראה לי שחבל.

מירי רגב: אז חבל.

מירי רגב: אתם אמורים לפקח על חוקים שהכנסת מחוקקת.

מירי רגב: יש לי תחושה שהרבה מאוד חוקים שקשורים לאוויר נקי, שקשורים לאחוזים שאתם צריכים לבדוק, זה לא מתקיים.

מירי רגב: יכול להיות שהתחושה שלי היא ממה שאני קראתי כחומרים על מה שחסר שם עד עכשיו ומזה שאני, אמנם היום אין לי תשובות של ייעוץ משפטי בסוגיות האלה של הוועדה, אבל בדיון הבא זה יקרה.

מירי רגב: כרגע, כמו שאני רואה את העניין ואני רוצה לסכם את זה.

מירי רגב: דב, אני ממנה אותך ליושב ראש ועדת משנה של הוועדה בהשתתפות ארבעה חברים, תמר זנדברג, עמר, שאני עוד צריכה לדבר איתו, ודוד אזולאי, לקבל את אישורו.

מירי רגב: תתלווה אליכם יועץ משפטי של הוועדה שמבין בתחומי סביבה והגנת סביבה.

מירי רגב: המנדט שלכם זה במשך שלושה חודשים, זה אומר החל היום שלושה חודשים, אני רוצה את זה כבר למושב הבא, להביא המלצה לכלל סוגיית המטרופולין בחיפה שכוללת גם את הים, גם את החוף וגם את הסוגיה של המפעלים המזהמים.

מירי רגב: אני כבר אומרת לך, דב, אם אתה תבוא עם המלצה שצריך את הכול לבטל ואת הכול להעביר, אז חבל לך על העבודה.

מירי רגב: אל תעשה את העבודה הזאת.

מירי רגב: אתה תבוא עם המלצות הגיוניות - - -

דב חנין: רק לבטל את הרוב.

מירי רגב: לא, אני אומרת, לא נקבל את ההמלצות, זה חבל.

מירי רגב: תבוא עם המלצה, אתה כבר מכיר את החשיבה שלי ואתה יודע איך אני מפעילה את הוועדה הזאת, תבוא עם המלצות הגיוניות שמבינות שיש לנו מצב מסוים, כמו שאמר פה משלב, יש מצב שקיבלתי אותו, אני לא אוהב אותו.

מירי רגב: אף אחד לא אוהב את המצב שאנחנו חיים איתו בחיפה, אבל צריך לחיות איתו ולמזער את הנזקים.

מירי רגב: איך אני עושה את זה?

מירי רגב: אז הוא אומר, אני כן חושבת שיש כאן הסדרה ולא הרחבה, אבל אולי אני טועה, ולכן אני מבקשת שאתם תבדקו את תמ"א 30, שלא הצלחתי לקבל כאן תשובה מהייעוץ המשפטי מה זה אומר 37/2 ו-30.

מירי רגב: אז אתם תעזרו לי בעניין הזה, תביאו את תמ"א 30 ואת כל התמ"אות הרלוונטיות, תיפגשו עם מי שצריך, כולל בינת, כולל משלב, שמעודכן בעניין הזה, עם כמובן הגנת הסביבה, עם כל הגורמים הרלוונטיים - - - צריך להצביע על ועדת המשנה.

מירי רגב: בסדר, נצביע עליה עכשיו.

מירי רגב: אנחנו ב-11:00 - - -

<יפה שפירא: לא, תומר אומר שאי אפשר.

מירי רגב: אני שמחה שתומר אומר שאי אפשר, אבל אני קובעת פה.

מירי רגב: ב-11:00 אנחנו מסיימים את סדר-היום היום.

מירי רגב: השעה עכשיו 10:05, אנחנו תיכף הולכים לדון על תקנות עובדים זרים, אז נא בבקשה ברבע ל-11:00 נביא את זה להצבעה של הוועדה שתוכל לעבוד כבר בפגרה, שלא יהיה להם משעמם במהלך הפגרה, חס וחלילה.

מירי רגב: בקיצור, אני מבקשת שתבדקו גם את הסוגיה של הים, גם את הסוגיה של המפעלים, למה התמ"א שעולה לאישור ממשלה עולה כתמ"א חצויה.

מירי רגב: יכול להיות שזה נכון שנעשה רגע סדר בעניין של המפעלים ולאחר מכן נתעסק עם החוף.

מירי רגב: אני מאמינה שיש עוד אנשים שיש להם היגיון בממשלה, לא כל ההיגיון נמצא פה בכנסת.

תמר זנדברג: זה לא בטוח בכלל.

מירי רגב: אני בשונה ממך כן חושבת שאפשר למצוא איזה שהוא היגיון.

תמר זנדברג: זאת אומרת, אבל.

תמר זנדברג: ..

מירי רגב: כמובן תבדקו את בז"ן ואת כל התעשיות שיש, תתייעצו עם הגורמים שנמצאים כאן.

מירי רגב: הדבר הנוסף, תבדקו מה קורה עם מפעל האמוניה.

מירי רגב: השר הבטיח במספר ועדות שקיימנו, כולל סיור בחיפה, שהיה אמור להיות מכרז חדש והמפעל היה אמור לעבור לאזור הנגב, לאזור לא מיושב.

מירי רגב: שלא ישתמע לרגע, כאחת שהפריפריה חשובה לה, שאנחנו הולכים להעביר לפריפריה את כל המפעלים המזהמים.

מירי רגב: כמו שאמרתי אתמול בדיון שהיה על דרום תל אביב, עם סוגיית הרעש, תהיה חלוקת צדק בנושא חלוקת הרעש של המטוסים במדינה, כך תהיה חלוקת צדק בעניין של המפעלים האלה במדינה.

מירי רגב: אין מה לעשות, יש דברים שנצטרך לחיות איתם, אבל צריכה להיות חלוקה הגיונית של צדק במדינה.

מירי רגב: אז צריך לראות לאן זה אמור לעבור בנגב.

מירי רגב: לא קיבלתי תשובה של לשכת השר, גם לא ביקשנו, אני מאמינה שהשר יציג את זה, אבל אני מבקשת מהוועדה שכשהשר אמור לתת את הסקירה במושב הבא, שיתייחס גם לסוגיית מפעל האמוניה.

מירי רגב: אם אתם תספיקו גם לתת איזה שהיא המלצה שלכם לנושא הזה, שנוכל להציג את זה בפני השר, אני חושבת שזה יהיה נכון, דב.

מירי רגב: אני רק מבקשת ממך, משלב, תוודא שכל ההסתייגויות של הגורמים הרלוונטיים האזרחיים, כולל של העיריות הרלוונטיות, באו לידי ביטוי בהתייחסות שלכם בחשיבה על ההרחבה.

מירי רגב: אני מקבלת את האמירה שלך, אני יוצאת מנקודת הנחה שאין כאן הרחבה, שיש כאן הסדרה, והיה וועדת המשנה תביא כאן עובדות אחרות אז אני אתייחס אל זה אחרת.

מירי רגב: כרגע אני מאמינה שהסוגיה הזאת שעלתה היא לא הרחבה אלא הסדרה פעם אחת ולתמיד בתמ"א 30 של כל הסוגיה של בתי הזיקוק.

מירי רגב: אני מסכמת בזאת הדיון.

מירי רגב: בתחילת המושב הבא תציגו את העבודה שלכם.